တင်ဦးလွင်

**ဦးတင်ဦးလွင်** (၁၃ မေ ၁၉၅၆ မွေးဖွား) သည် မြန်မာလူမျိုး နိုင်ငံရေးသမားနှင့် သံအမတ်ကြီးဟောင်းတစ်ဦး ဖြစ်သည်။ ၎င်းသည် လက်ရှိတွင် သာသနာရေးနှင့် ယဉ်ကျေးမှု ဝန်ကြီးဌာန၏ ပြည်ထောင်စုဝန်ကြီးအဖြစ် တာဝန်ထမ်းဆောင်လျက်ရှိသည်။ ၎င်းသည် မန္တလေးတိုင်းဒေသကြီး မဲဆန္ဒနယ် အမှတ် (၆) ကိုယ်စားပြု အမျိုးသားလွှတ်တော်ကိုယ်စားလှယ်တစ်ဦးလည်း ဖြစ်သည်။

သူသည် ဦးသိန်းစိန်အစိုးရလက်ထက်တွင် နိုင်ငံခြားရေးဝန်ကြီးဌာန၏ ဒုတိယဝန်ကြီးအဖြစ် တာဝန်ထမ်းဆောင်ခဲ့သူ ဖြစ်သည်။ ထို့နောက် နိုင်ငံတော်စီမံအုပ်ချုပ်ရေးကောင်စီက ၎င်းအား ၂၀၂၂ ခုနှစ်တွင် နေပြည်တော်ကောင်စီ၏ ဥက္ကဋ္ဌအဖြစ် တာဝန်ပေးအပ်ခဲ့ပြီး ယင်းမှတစ်ဆင့် လက်ရှိအချိန်အထိ သာသနာရေးနှင့် ယဉ်ကျေးမှု ဝန်ကြီးဌာန ပြည်ထောင်စုဝန်ကြီးအဖြစ် ပြောင်းလဲတာဝန်ပေးခြင်း ခံခဲ့ရသူ ဖြစ်သည်။

## ငယ်ဘဝနှင့် ပညာရေး 
၁၉၅၆ ခုနှစ်၊မေ ၁၃ ရက် တွင် ကျောက်ပန်းတောင်းမြို့နယ်၊ရွာလတ်ရွာနေ တောင်သူ  အဖ ဦးဘသင်း နှင့် ဇလင်းတောင်ရွာနေ အမိဒေါ်အောင်ရ တို့က ၎င်းအား မွေးဖွားခဲ့သည်။ပညာရေးကို ရွာတွင်လည်းကောင်း၊ကျောက်ပန်းတောင်းမြို့တွင် လည်းကောင်း ဖြတ်သန်းသင်ယူခဲ့သည်။

၁၉၇၂ ခုနှစ် တွင် ကျောက်ပန်းတောင်းမြို့မှနေ၍ ဆယ်တန်းအောင်မြင်ခဲ့သည်။

သူသည် စစ်တက္ကသိုလ် အပါတ်စဉ်(၁၉)ဆင်း ဖြစ်သည်။ဗိုလ်ချုပ်မှူးကြီး မင်းအောင်လှိုင် နှင့် အပါတ်စဉ်တူသည်။သူသည် ကာကွယ်ရေးတက္ကသိုလ် မှလည်း မဟာဘွဲ့ ရရှိသည်။

## သံအမတ်ကြီးဘဝ 
ဦးတင်ဦးလွင်သည် ၁၉၇၅ ခုနှစ် နောက်ပိုင်းမှစ၍ ဒုဗိုလ်အဆင့်မှသည် ၂၀၀၅ ခုနှစ်  တပ်မတော်တွင် ဗိုလ်မှူးချုပ်အဆင့်အထိ နှစ်ပေါင်း ၃၀ကျော်ကြာ တာဝန်ထမ်းဆောင်ရင်း အချိန်ကုန်ဆုံးခဲ့သည်။ယင်းနောက် နိုင်ငံခြားရေးဝန်ကြီးဌာန သို့ ၂၀၀၅ ခုနှစ် တွင် ပြောင်းရွှေ့လာကာ သီရိလင်္ကာနိုင်ငံ ဆိုင်ရာမြန်မာသံအမတ်ကြီးအဖြစ် ၃နှစ်ခွဲ ၊တောင်အာဖရိကဆိုင်ရာ မြန်မာသံအမတ်ကြီး အဖြစ် ၂ နှစ်ခွဲ၊စင်ကာပူနိုင်ငံဆိုင်ရာ သံအမတ်ကြီးအဖြစ် ၂နှစ်ခွဲ အစရှိသည်ဖြင့် သံအမတ်ကြီးတာဝန်များထမ်းဆောင်ခဲ့သည်။

## နိုင်ငံရေးဘဝ 
ဦးတင်ဦးလွင်သည် သံအမတ်ကြီးအဖြစ် တာဝန်ထမ်းဆောင်နေစဉ် ၂၀၁၃ ခုနှစ်၊ ဩဂုတ်လ ၁၄ ရက်နေ့တွင် ဦးသိန်းစိန်အစိုးရအဖွဲ့၏ နိုင်ငံခြားရေးဝန်ကြီးဌာန ဒုတိယဝန်ကြီး အဖြစ် ခန့်အပ်ခြင်း ခံခဲ့ရသည်။ ၎င်းသည် ယင်းတာဝန်ကို ဦးသိန်းစိန်အစိုးရ သက်တမ်းကုန်ဆုံးသည်အထိ ထမ်းဆောင်ခဲ့သည်။

ထို့နောက် နိုင်ငံရေးလောကသို့ ဝင်ရောက်ခဲ့ပြီး ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီ  ကိုယ်စားပြုကာ ၂၀၁၅ ခုနှစ် နှင့် ၂၀၂၀ ပြည့်နှစ် အထွေထွေရွေးကောက်ပွဲများတွင် ဝင်ရောက်ယှဉ်ပြိုင်ခဲ့သော်လည်း ရွေးကောက်ခံခဲ့ရခြင်း မရှိပေ။ သို့သော် ၎င်းသည် ပါတီ၏ ဗဟိုကော်မတီဝင်အဖြစ် ဆက်လက်တာဝန်ယူခဲ့ပြီး အထူးသဖြင့် ပါတီ၏ နိုင်ငံခြားရေးရာကိစ္စရပ်များကို တာဝန်ယူကိုင်တွယ်ခဲ့သည်။

၂၀၂၅-၂၀၂၆ အထွေထွေရွေးကောက်ပွဲတွင် ဦးတင်ဦးလွင်သည် ပြည်ထောင်စုကြံ့ခိုင်ရေးနှင့် ဖွံ့ဖြိုးရေးပါတီကို ကိုယ်စားပြု၍ မန္တလေးတိုင်းဒေသကြီး မဲဆန္ဒနယ် အမှတ် (၆)၊ အမျိုးသားလွှတ်တော်ကိုယ်စားလှယ်လောင်းအဖြစ် ထပ်မံဝင်ရောက်ယှဉ်ပြိုင်ခဲ့သည်။ အဆိုပါမဲဆန္ဒနယ်တွင် တိုင်းရင်းသားစည်းလုံးညီညွတ်ရေးပါတီ၊ ပြည်သူ့ပါတီ၊ ပြည်သူ့ရှေ့ဆောင်ပါတီ၊ လူမှုစီးပွားမြှင့်တင်ရေးပါတီ၊ ရှမ်းနှင့်တိုင်းရင်းသားများဒီမိုကရက်တစ်ပါတီနှင့် မြန်မာနိုင်ငံတောင်သူလယ်သမားဖွံ့ဖြိုးတိုးတက်ရေးပါတီတို့မှ ကိုယ်စားလှယ်လောင်းများနှင့် ယှဉ်ပြိုင်ခဲ့ရသည်။ ဆန္ဒမဲပေးသူ စုစုပေါင်း ၅၈၀,၃၈၅ ဦးအနက် ထောက်ခံမဲ ၃၀၄,၀၀၉ မဲ ရရှိကာ အနိုင်ရရှိခဲ့ကြောင်း ပြည်ထောင်စုရွေးကောက်ပွဲကော်မရှင်က ထုတ်ပြန်ကြေညာခဲ့သည်။

## ဝန်ကြီးဘဝ 
ဦးတင်ဦးလွင် ကို စစ်အာဏာသိမ်းပြီး တစ်နှစ်ကျော်အကြာ ၂၀၂၂ ခုနှစ်၊ဩဂုတ် ၁၉ ရက် တွင်  နိုင်ငံတော်စီမံအုပ်ချုပ်ရေးကောင်စီက နေပြည်တော်ကောင်စီဥက္ကဋ္ဌ အဖြစ် တာဝန်ပေးသည်။  ယင်းနောက် ၂၀၂၃ ဩဂုတ် ၃ရက် တွင် သာသာနာရေးနှင့်ယဉ်ကျေးမှုဝန်ကြီးဌာန ပြည်ထောင်စုဝန်ကြီး အဖြစ် ပြောင်းရွှေ့ ခန့်အပ်သည်။ 

## ဂုဏ်ပြုခံရခြင်း 
၂၀၂၆ ခုနှစ်၊ မတ်လ (၂) ရက်နေ့တွင် အမိန့်ကြော်ငြာစာအမှတ် ၄၃/၂၀၂၆ ဖြင့် ပြည်ထောင်စုစည်သူသင်္ဂဟဘွဲ့ဖြစ်သော စည်သူဘွဲ့ကို ဗိုလ်ချုပ်မှူးကြီး မင်းအောင်လှိုင်က ချီးမြှင့်အပ်နှင်းခဲ့သည်။

## မိသားစုဘဝ 
အိမ်ထောင်သည်တစ်ဦးဖြစ်သည်။

## ကိုးကား 
ကဏ္ဍ:သက်ရှိထင်ရှားပုဂ္ဂိုလ်များ

ကဏ္ဍ:မြန်မာ့နိုင်ငံရေးသမားများ
ကဏ္ဍ:မြန်မာ သံအမတ်ကြီးများ
ကဏ္ဍ:စစ်တက္ကသိုလ် ကျောင်းဆင်းများ